CELEX: 32016R2145
Language: ro
Date: 2016-12-01 00:00:00
Title: Regulamentul (UE) 2016/2145 al Consiliului din 1 decembrie 2016 de modificare a Regulamentului (UE) nr. 1370/2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole

8.12.2016   
            
            
               RO
            
            
               Jurnalul Oficial al Uniunii Europene
            
            
               L 333/1
            
         REGULAMENTUL (UE) 2016/2145 AL CONSILIULUI
   din 1 decembrie 2016
   de modificare a Regulamentului (UE) nr. 1370/2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (3),
   având în vedere propunerea Comisiei Europene,
   întrucât:
   
               (1)
            
            
               Prin hotărârea sa din 7 septembrie 2016 în cauza C-113/14 (1), Curtea de Justiție a Uniunii Europene („Curtea”) a anulat articolul 7 din Regulamentul (UE) nr. 1308/2013 al Parlamentului European și al Consiliului (2), în care se stabilesc pragurile de referință pentru produsele agricole, pe motiv că respectivele praguri ar fi trebuit să fie adoptate doar de Consiliu, la propunerea Comisiei, pe baza articolului 43 alineatul (3) din Tratatul privind funcționarea Uniunii Europene („TFUE”).
            
         
               (2)
            
            
               Curtea a anulat, de asemenea, articolul 2 din Regulamentul (UE) nr. 1370/2013 al Consiliului (3), care stabilește nivelul prețurilor de intervenție publică, pe motiv că respectivul articol este legat în mod indisolubil de articolul 7 din Regulamentul (UE) nr. 1308/2013, care a fost anulat.
            
         
               (3)
            
            
               Curtea a declarat că efectele juridice ale articolului 7 din Regulamentul (UE) nr. 1308/2013 și ale articolului 2 din Regulamentul (UE) nr. 1370/2013 trebuie să fie menținute pentru o perioadă de maximum cinci luni de la data pronunțării hotărârii.
            
         
               (4)
            
            
               Prin urmare, este necesar să se modifice Regulamentul (UE) nr. 1370/2013 înainte de încheierea perioadei de cinci luni, prin introducerea și, respectiv, modificarea dispozițiilor privind pragurile de referință și prețurile de intervenție care au fost anulate de Curte și prin efectuarea anumitor ajustări subsecvente.
            
         
               (5)
            
            
               Având în vedere termenul-limită stabilit prin hotărârea Curții, prezentul regulament ar trebui să intre în vigoare la data publicării sale,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 1370/2013 se modifică după cum urmează:
   
               1.
            
            
               Se introduce următorul articol:
               „Articolul 1a
               Praguri de referință
               (1)   Se stabilesc următoarele praguri de referință:
               
                           (a)
                        
                        
                           pentru sectorul cerealelor: 101,31 EUR/tonă, aplicabil stadiului de comercializare cu ridicata a mărfurilor livrate la depozite, înainte de descărcare;
                        
                     
                           (b)
                        
                        
                           pentru orezul nedecorticat: 150 EUR/tonă pentru calitatea standard definită la punctul A din anexa III la Regulamentul (UE) nr. 1308/2013, aplicabil stadiului de comercializare cu ridicata a mărfurilor livrate la depozite, înainte de descărcare;
                        
                     
                           (c)
                        
                        
                           pentru zahărul de calitate standard, astfel cum este definită la punctul B din anexa III la Regulamentul (UE) nr. 1308/2013, aplicabil zahărului neambalat, franco fabrică:
                           
                                       (i)
                                    
                                    
                                       pentru zahărul alb: 404,4 EUR/tonă;
                                    
                                 
                                       (ii)
                                    
                                    
                                       pentru zahărul brut: 335,2 EUR/tonă;
                                    
                                 
                     
                           (d)
                        
                        
                           pentru sectorul cărnii de vită și mânzat: 2 224 EUR/tonă pentru carcasele de bovine masculi din clasa de conformație/gradul de acoperire cu grăsime R3, astfel cum este prevăzut în grila Uniunii de clasificare a carcaselor de bovine cu vârsta de opt luni sau mai mult menționată la punctul A din anexa IV la Regulamentul (UE) nr. 1308/2013;
                        
                     
                           (e)
                        
                        
                           pentru sectorul laptelui și produselor lactate:
                           
                                       (i)
                                    
                                    
                                       246,39 EUR/100 kg pentru unt;
                                    
                                 
                                       (ii)
                                    
                                    
                                       169,80 EUR/100 kg pentru laptele praf degresat;
                                    
                                 
                     
                           (f)
                        
                        
                           pentru carnea de porc: 1 509,39 EUR/tonă pentru carcasele de porc de calitate standard, definită în termeni de greutate și de conținut de carne macră, astfel cum se stabilește în grila Uniunii de clasificare a carcaselor de porc menționată la punctul B din anexa IV la Regulamentul (UE) nr. 1308/2013, după cum urmează:
                           
                                       (i)
                                    
                                    
                                       carcase care cântăresc între 60 și mai puțin de 120 kg: clasa E;
                                    
                                 
                                       (ii)
                                    
                                    
                                       carcase care cântăresc între 120 și 180 kg: clasa R;
                                    
                                 
                     
                           (g)
                        
                        
                           pentru sectorul uleiului de măsline:
                           
                                       (i)
                                    
                                    
                                       1 779 EUR/tonă pentru uleiul de măsline extravirgin;
                                    
                                 
                                       (ii)
                                    
                                    
                                       1 710 EUR/tonă pentru uleiul de măsline virgin;
                                    
                                 
                                       (iii)
                                    
                                    
                                       1 524 EUR/tonă pentru uleiul de măsline lampant cu două grade de aciditate liberă; această valoare se reduce cu 36,70 EUR/tonă pentru fiecare grad suplimentar de aciditate.
                                    
                                 
                     (2)   Pragurile de referință prevăzute la alineatul (1) sunt revizuite constant de Comisie, pe baza unor criterii obiective, în special evoluția producției și a costurilor de producție (îndeosebi a costurilor factorilor de producție) și tendințele piețelor. Dacă este cazul, pragurile de referință se actualizează în conformitate cu procedura prevăzută la articolul 43 alineatul (3) din TFUE, ținând seama de evoluția producției și a piețelor.
               (3)   Trimiterile la pragurile de referință din Regulamentul (UE) nr. 1308/2013 se interpretează ca trimiteri la pragurile prevăzute la alineatul (1) din prezentul articol.”
            
         
               2.
            
            
               Articolul 2 se înlocuiește cu următorul text:
               „Articolul 2
               Prețuri de intervenție publică
               (1)   Nivelul prețului de intervenție publică:
               
                           (a)
                        
                        
                           pentru grâu comun, grâu dur, orz, porumb, orez nedecorticat și lapte praf degresat este egal cu pragul de referință respectiv stabilit la articolul 1a în cazul achiziționării la preț fix și nu depășește pragul de referință respectiv în cazul achiziționării prin procedură de licitație;
                        
                     
                           (b)
                        
                        
                           pentru unt este egal cu 90 % din pragul de referință stabilit la articolul 1a în cazul achiziționării la preț fix și nu depășește 90 % din pragul de referință respectiv în cazul achiziționării prin licitație;
                        
                     
                           (c)
                        
                        
                           pentru carnea de vită și mânzat nu depășește 85 % din pragul de referință stabilit la articolul 1a.
                        
                     (2)   Prețurile de intervenție publică pentru grâu comun, grâu dur, orz, porumb și orez nedecorticat menționate la alineatul (1) se ajustează prin aplicarea de majorări sau de reduceri ale prețurilor respective, pe baza principalelor criterii de calitate pentru produse.
               (3)   Comisia adoptă acte de punere în aplicare prin care se stabilesc majorările sau reducerile prețurilor de intervenție publică ale produselor menționate la alineatul (2) din prezentul articol, în conformitate cu condițiile prevăzute la alineatul respectiv. Actele respective de punere în aplicare se adoptă în conformitate cu procedura de examinare menționată la articolul 15 alineatul (2).”
            
         
               3.
            
            
               La articolul 8, litera (b) se înlocuiește cu următorul text:
               
                           „(b)
                        
                        
                           prețul zahărului excedentar disponibil pe piața Uniunii sau, dacă pe această piață nu există zahăr excedentar, prețul de referință al zahărului stabilit la articolul 1a litera (c).”
                        
                     
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 decembrie 2016.
      
         
            Pentru Consiliu
         
         
            Președintele
         
         A. ÉRSEK
      
   
   
      (1)  Hotărârea Curții de Justiție din 7 septembrie 2016, Germania/Parlamentul European și Consiliul, C-113/14, ECLI:EU:C:2016:635.
   
      (2)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
   
      (3)  Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (JO L 346, 20.12.2013, p. 12).